Worcester F 80 Distinctiones

228 Sanguis in scriptura

Sanguis in scriptura varie sumitur. Vno modo vocatur humor rubeus in corpore. Et dicitur secundum Ysidorum, 4 *Ethimologiarum*, sanguis quasi suauis eo quod sanguinei naturaliter sunt blandi. In isto sanguine dicitur esse sedes anime et quidam Iudei [Deut. 12:16], prohibebantur comedere carnem cum sanguine in signum insanctificacionem. Sic et interdicebatur illis [Deut. 14:8] caro porcina ad inueniendum quod vita et condicio porcina sit detestanda, id est, voluptas, gule, luxurie, et accidie. Sic esus sanguinis interdicebatur in detestacionem effusionis sanguinis quod est argumentum crudelitatis et malicie. Vnde et Dominus dedit naturaliter illam condicionem sanguini vt eum intuens horreat sicut patet quandoque de bobibus conuenientibus et mugientibus reperto sanguine. Sed quod aliqui non horreant ad hoc signum est quod eorum natura est infecta antiqua malicie consuetudine sicut febricitans indicat dulcia amara. In cuius reprobacionem dicitur Eccli. 8[:19]: *Quasi nihil est ante eum sanguis*. Igitur non horrens sanguinis effusione magis habet condicionem fere bestie quam hominis.

¶ Ad hoc peccato retrahere deberent tria, contumelia superioris, euidencia clamoris, vindicta[[1]](#footnote-1) rigoris. Nam per sanguinis effusione infertur contemptus Deo et angelis et nature humane. Quibus naturis nihil est nobilius. Quod sanguinis violentus effusor peccet contra naturam patet per preceptum legis nature qua dicitur [Matt. 7:12], Non facias alteri quod tibi non vis fieri. Quod peccet in angelos patet per exemplum in arte. Si quis verberaret aliquem qui haberet militem regis ad sui custodam de-

/fol. 297va/

putatum, multum offendent et regem et militem. Sed quilibet Christianus habet angelum Dei sibi deputatum, Psal. [90:11]: *Angelis suis mandavit de te, vt custodiant*, etc. Item quando aliquis magnus nupsit puelle[[2]](#footnote-2) multum dilectum, contumelia illata puelle redundat in maritum, sed Christus indissolubiliter et cum magno precio et laboriose copulauit sibi naturam humanam, [1] Pet. [1:18-19]: *Non corumptibilibus auro* et *argento, redempti estis de vana vestra conuersatione,* *sed precioso sanguine*.

¶ Qui ergo illicite dissipat opus quod Pater creauit, quod Filius assumpsit et emit, quod Spiritus Sanctus inhabitauit, merito habebit in fine contra se Deum, angelos, et homines contra se allegantes.

¶ Secundum, retractiuum est euidencia clamoris dicitur, enim peccatum clamare multis vel quando non potest abscondi ut homicidium, Gen. 4[:10]: *Vox sanguinis fratris tui clamat ad me de terra*. Vel quando peccatum est vile ut Gen. 18[:20-21]: *Clamor Sodomorum et Gomorrhæ, venit ad me*. Item, detencio mercedis, Jac. vltimo [5:4]: *Ecce merces operariorum* vestrorum quos fraudatis clamat, Eccli. 34[:25, 27]: *Panis egentium vita pauperum est, homo sanguinis est*. Item oppressio vincencium, Exod. 3[:9]: *Clamor filiorum Israel venit ad me.*

¶ Tercium, retrahens est vltio rigoris quia ab ore Dei maledicitur sanguinem effundens et in terra sanguinem suscipiens, Gen. 4[:11]: *Maledictus eris super terram, queque apperuit os suum, et suscepit sanguinem fratris,* etc. Si occidis hominem occidis fratrem tuum. Item canonica Jude 1[:11]: *Ve illis,* qui *in[[3]](#footnote-3) via Cayn abierunt*. Peccauit Adam et non fuit sic maledictus sed terra. Peccauit Cayn, sed ille fuit maledictus et etim terra. Iterum et magis quam prius. De septem penis Cayn non est avaritas expressa. Verumptamen sic poterit elici. Primo quando fratri inuidit exariuit. Secundo quando Dominus eum obiurgauit expauit. Tercio quando conuincebatur de falsa negacione sine excusacione puduit. Quarto malediccio tanquam excommunicacio in eum fuit fulminata. Quinto sterilitas ob eius demeritum fuit terre inflictam. Sexto velut vagus et frigus oberrauit. Septimo

/fol. 297vb/

tremor capitis ei adhesit.

¶ Est autem prima homicidii vindica Dei malediccio. Secunda huius vite breuitas, Psal. [54:24]: *Viri sanguinum et dolosi non dimidiabunt diies*, scilicet, tale enim est Dei iudicium, vt qua mensi fueritis, remicietur vobis et qui gladis percuciatur. Et Gen. [9:6]: *Quicumque* funderit *sanguinem* hominis, *fundetur sanguis illius*. Tercia vindicta est multiplex pene exaggeracio, propter est ad Dauid quia occidisti Vriam, [2 Reg. 12:10]: *Non recedet gladius[[4]](#footnote-4) de domo tua*. Et videtur quod vita hominis sic perempti non possit in hac vita satisfaceri sufficienter. Non enim dimittitur peccatum nisi restituatur ablatum. Sed vita hominis occisi non poterit restitui ante diem iudicii. Igitur, etc.

¶ Item circa sanguinem istum tria debent attendi, quorum primus est quod nemo debet illum passim fundere. Secundum quod homo debet illum in Christi obsequium expendere. Vnde Bernardus, Ve illis qui florem iuuentutis diabolo et feces senectutis dant Deo. Tercium est quod homo debeat generositatem huius sanguinis paruipendere. Vnde Bernardus in *Meditationibus*,hoc habes de sanguine parentum meorum quod prius me fecerunt dampnatum quam natum.

¶ Secundo sanguis similitudiarie et transsumptiue sumitur pro peccato vt Psal. [50:16]: *Libera me de sanguinibus*. Tercio magis improprie sumitur[[5]](#footnote-5) pro quolibet liquore rubeo. Vnde dicitur [1 Mach. 6:34], Sanguis *mori* ostensus *elephantis.* Quarto sumitur vulgariter pro vino ut cum dicitur sanguis facit sanguinem, id est, vinum facit sanguinem.

¶ Et nota quod nichil efficacius emollit cor humanum quam sanguis. Exemplum in natura adamas mollitur sanguine hircino. Sed quanto magis cor humanum sanguine Christi potissime cum cetere omnia compaciantur Christo morienti. Nam sol obscuratur, petra scinditur, terra mouetur, velum diuiditur, sepulcra aperiuntur, mortui resurgunt, sed solus homo non compatitur pro quo solo Christus moritur. Item per celum in arce demones qui in aliis adiuracionibus parum curant audita coniuracione sanguis Christi obediunt. Si ergo sanguis humani effusio mouit Deum sicut patet Gen. 4[:10]: *Vox sanguinis fratris clamat ad*

/fol. 298ra/

*me.* Multo magis effusio sanguinis Christi debet mouere hominem. Vnde Bernardus, *Super Cantica*, super omnia amabilem te mihi reddit, O bone Jesu, opus nostre redempcionis. Nil allicit blandius, nil stringit forcius, nil afficit vehemencius. Hic potest narrari de eo in cuius faciem Christus proiecit de sanguine suo in signum obduracionis.

1. vilndicta ] *add.* ~~timoris~~ F 80. [↑](#footnote-ref-1)
2. puelle ] Lambeth *om.* F 80. [↑](#footnote-ref-2)
3. in ] Lambeth, F 128 *om.* F 80. [↑](#footnote-ref-3)
4. gladius ] Lambeth, F 128 *corr.* gradius F 80. [↑](#footnote-ref-4)
5. sumitur ] Lambeth, F 128 *om*. F 80. [↑](#footnote-ref-5)